CPF มีข่าวดีอีกแล้ว
CPF ได้รับคัดเลือกเข้าเป็นสมาชิกกลุ่มดัชนี DJSI เป็นปีแรก
10 ก.ย. 2558

นายอดิเรก ศรีประทักษ์ กรรมการผู้จัดการใหญ่และประธานคณะผู้บริหาร บริษัท เจริญโภคภัณฑ์อาหาร  จำกัด (มหาชน) หรือ CPF เปิดเผยว่า บริษัทได้รับการคัดเลือกเป็นสมาชิกในกลุ่มดัชนีความยั่งยืนของดาวโจนส์ (Dow Jones Sustainability Indices หรือ DJSI) ประจำปี 2558 ในกลุ่มดัชนี DJSI Emerging Markets หมวดอุตสาหกรรมอาหาร ถือเป็นบริษัทแรกในประเทศไทยที่ดำเนินธุรกิจเกษตรอุตสาหกรรมอาหารครบวงจร ตั้งแต่ ธุรกิจอาหารสัตว์ (Feed) ธุรกิจการเลี้ยงสัตว์ (Farm) ธุรกิจอาหาร (Food) และ ธุรกิจค้าปลีกและอาหาร (Retails and Food Outlets)  ที่ได้รับการคัดเลือก
“ซีพีเอฟได้รับคัดเลือกให้เป็น DJSI Listed Company ในกลุ่ม DJSI Emerging Market หลังจากการเข้าร่วมตอบแบบประเมินเป็นปีแรก ซึ่งความสำเร็จครั้งนี้ถือว่าเร็วกว่าเป้าหมายที่ตั้งไว้ในปี 2561 โดยซีพีเอฟเป็น 1 ใน 5 บริษัท จาก 31 บริษัทในกลุ่มผลิตภัณฑ์อาหาร (FOA Food Products)  ที่ได้รับการคัดเลือกให้เป็นสมาชิกในกลุ่ม DJSI Emerging Market ซึ่ง DJSI ได้ประเมินความยั่งยืนใน 3 ด้าน ได้แก่ ด้านเศรษฐกิจ ด้านสังคม และด้านสิ่งแวดล้อม”นายอดิเรก กล่าว 
ทั้งนี้ ซีพีเอฟได้คะแนนการประเมินสูงกว่าคะแนนเฉลี่ยในกลุ่มอุตสากรรมอาหารในทุกด้าน และมีคะแนนที่โดดเด่นสูงกว่า 80 คะแนนถึง 8 หัวข้อ ได้แก่ การบริหารความสัมพันธ์กับลูกค้า การบริหารความเสี่ยงและภาวะวิกฤต การเปลี่ยนแปลงสภาพภูมิอากาศ นโยบายและระบบการบริหารจัดการด้านสิ่งแวดล้อม ความเสี่ยงด้านน้ำ การพัฒนาชุมชนและการลงทุนทางสังคม การบริหารทรัพยากรบุคคล ตลอดจนการปฏิบัติต่อแรงงานและสิทธิมนุษยชน
อนึ่ง DJSI เป็นดัชนีประเมินความยั่งยืนระดับสากลที่ได้รับการยอมรับจากทั่วโลก โดยทุกปีจะมีการคัดเลือกบริษัทขนาดใหญ่กว่า 2,500 บริษัทมาเข้าร่วมการประเมินด้านความยั่งยืนของธุรกิจ (Corporate Sustainability Assessment หรือ CSA)
 
 